Gee Suid-Afrikaners weer hoop, sê Cele aan polisie | Netwerk24
Deur Lynn Williams 27 Januarie 2020 17:03
Dit was Maandag die boodskap van Bheki Cele, minister van polisie, aan duisende polisiebeamptes landwyd, wat die vierings van Nasionale Polisiedag in Port Elizabeth bygewoon het.
Cele en talle hooggeplaaste polisielede het die geleentheid in die Gelvandale-stadion bygewoon.
Hy het in sy toespraak gesê hy hoop dat die polisielede uitgerus is, want Suid-Afrikaners verwag van hulle om hul werk op 'n uitstekende manier te doen.
Bheki Cele, minister van polisie, lewer Maandag 'n toespraak op die jaarlikse viering van Nasionale Polisiedag. Foto: Lulama Zenzile
(Misdadigers) moet slapelose nagte hê wanneer hulle aan die polisie dink.
Hy het polisiebeamptes aangemoedig om alle Suid-Afrikaners te beskerm, maar veral die kwesbares in die samelewing, soos vroue en kinders.
Volgens Cele moet die polisiebeamptes misdadigers se gal behoorlik werk sodat daar "geen suurstof meer vir hulle oorbly nie".
Misdadigers moet saans wanneer hulle wil slaap, sweet van bekommernis en net blou voor hulle sien, het hy gesê.
"Hulle moet slapelose nagte hê wanneer hulle aan die polisie dink."
Oor die toerusting en hulpmiddele waarmee die polisiebeamptes toegerus is, het Cele gesê hulle moet dit gebruik om hulle teen misdadigers te beskerm.
Volgens Cele is dit sy ideaal dat vroue saans alleen kan rondstap sonder om te vrees dat hulle verkrag of aangerand gaan word.
"Verbeter elke Suid-Afrikaner se lewe in die uitvoering van jul pligte, en gee hulle weer hoop," het Cele gesê.
Polisiebeamptes van die Wes-Kaap, Gauteng, Limpopo, KwaZulu-Natal, die Vrystaat, Mpumalanga, Noordwes en die Oos-Kaap het Maandag se verrigtinge bygewoon.